**Huomioithan että aikataulu on aina vain arvio, ja se saattaa aikaistua tai myöhästyä tilanteen mukaan.** Ole ajoissa kilpailupaikalla ja varmista oma verryttely- ja lähtöaikasi sekä toimihenkilö- tai talkootehtäväsi ajankohta.

**Kilpailuradan rakennus**

Kilpailurata rakennetaan yhdessä lauantaina klo 14.30-15.00 alkaen. Kaikkia kilpailijoita toivotaan osallistumaan mahdollisuuksien mukaan.

**Toimihenkilö- ja talkootehtävät**

Tarkista tehtävälistasta oma tehtäväsi ja sen ajankohta. Voit kysyä neuvoa ja ohjausta tehtävääsi kilpailunjohtajalta paikan päällä tai viestillä ennen kilpailua (p. 040 707 9929). Jos et jostain syystä pysty hoitamaan sinulle osoitettua tehtävää, otathan mahdollisimman pian yhteyttä kilpailunjohtajaan.

**Hevosten varustaminen**

Huolehdi että hevosella on asianmukaiset suojat. Viimeinen ratsastaja huolehtii hevosen hoitamisen ja mahdollisten letitysten purkamisen sekä varusteet siististi omille paikoilleen.

**Kilpailuasu**

Kilpailuasuksi käy tavalliset, siistit ratsastusvaatteet mutta halutessaan voi käyttää myös virallista kilpailuasua. Turvakypärän käyttö on pakollista ja turvaliiviä suositellaan. Pitkät hiukset pidetään kiinni nutturalle tai kypärän/takin alle piiloon.

**Rataan tutustuminen**

Ratapiirrokset ovat nähtävillä ennen kilpailun alkua ilmoitustaululla. Varsinaisia rataan tutustumisia luokkien välissä ei ole, mutta ennen luokkien 1 ja 4 alkua on varattu lyhyt aika rataan tutustumiseen jalan.

**Verryttely**

**Verryttely tapahtuu ryhmissä maneesissa kilpailuradalla. Verryttely alkaa välittämästi edellisen luokan loputtua. Edellisen luokan palkintojenjako ja radan muutostyöt tapahtuvat verryttelyn alkuvaiheen aikana.** Voit lähteä verryttelemään, kun saat siihen tallivastaavalta tai verryttelynvalvojalta luvan. Verryttelyaika on noin 10-15 minuuttia. Muista kuunnella verryttelynvalvojan ohjeita. Verryttelyssä on hyvä käydä läpi kaikki askellajit ja tehdä muutama lämmittelyhyppy.

Muista ilmoittaa kuuluvalla äänellä, kun aiot hypätä lämmittelyesteen. Pidä myös huoli, ettet ole hyppyä suorittavan ratsukon tiellä. Jos verryttelyssä on mukana hevosia, joilla on hännässään punainen rusetti, tarkoittaa se, että hevonen saattaa potkia, joten niiden kohdalla on syytä olla erityisen tarkkaavainen.

**Kilpailusuoritus**

Kilpailuradalla on yksi odottava ratsukko osoitetulla paikalla odottamassa kilpailusuoritusta ratsastavan ratsukon seurana. Suorituksen voi aloittaa, kun tuomari antaa lähtömerkin. Arvostelussa 367.2 saat uuden lähtömerkin perusradan jälkeen, jos jatkat toiselle vaiheelle.

Jos suorituksesi jostain syystä hylätään, voit kuitenkin jatkaa kesken jääneen radan vaiheen loppuun. Luokan toiseksi viimeinen ratsukko jää odottamaan radalle viimeisen suorittavan ratsukon seuraksi.

Luokassa 2 käytetään OUSA:n hymynaama-arvostelua. Arvostelukaavakkeen voi hakea luokan palkintojenjaon jälkeen.

**Palkintojenjako**

Luokissa palkitaan SRL:n kilpailusääntöjen mukainen määrä sijoittuneita ratsukoita. Luokassa 2 palkitaan kaikki puhtaan suorituksen tehneet ratsukot. Palkintojenjakoon saavutaan jalan. Tuomari voi halutessaan jakaa myös tsemppipalkintoja.

**Ratsastusmerkkien suorittaminen**

Kilpailussa on mahdollista suorittaa C- ja B-ratsastusmerkkien estekoeosuus. C-merkkiä varten täytyy hypätä hyväksytysti vähintään 60 cm rata ja B-merkkisuoritukseen vaaditaan vähintään 80 cm rata. Merkkisuoritukset ovat maksuttomia. Seura ilmoittaa hyväksytyt suoritukset SRL:oon. Merkkisuorituspöytäkirjan saa itselleen luokan palkintojenjaon jälkeen.

**Kanttiini**

Kilpailun aikana Katrilli-kanttiini palvelee kaikkia kilpailupäivään osallistuvia. Muistathan siis ottaa käteistä rahaa mukaan!

**Kepparikilpailu**

Keppariluokka ratsastetaan kilpailun 1. luokan aikana tallin edessä nurmialueella.